Sal hulle wil weet van ons? | Netwerk24
Deur Martie Retief Meiring. 08 Augustus 2020 00:01
'Oubaas vind die appels goed as niks anders met sy maag akkordeer nie."
'n Nasaat van die oorspronklike ontvanger doen wat hoeveel mense in hierdie dae doen: Pak bokse uit, sorteer foto's, gooi weg, pak weer terug, besluit om CD's te digitaliseer, maar vind 'n opname van Enrico Caruso en besluit om liewer weer 'n platespeler aan te skaf.
Ons word argivarisse van inligting oor 'n tyd wat verbygaan. Want wie gaan in 'n toekoms belangstelling toon in óns – die verlede?
Sou die onbekende stukkie inligting, soos oor Oubaas ("Oom Jannie") se appelkuur vir sy maag, wel toekomstige navorsers interesseer?
Sal hulle wil weet van die klein dinge van ons lewe? Van die briewe van ma's aan verre kinders, van die "Julle weet mos dis maar weer blancmange, want Pa wil geen ander poeding hê nie".
Of sal daar belangstelling wees in die selfone met die massa Whats-Apps oor die tuine, die kleuters, die grappies van die tyd? Of die twiets, venynig of gerusstellend?
Of sal die oordeel wreder wees? As 'n tyd van siekmakende rykdom en afgryslike armoede? As een van tegnologiese briljantheid en menslikheid-verwaarlosing? As 'n tyd van mors, wreedheid, vernielsug, materialisme?
Of leef ons reeds die toekoms?
'n Jong egpaar werk van die huis, doen ook tuisonderrig en begin glo selfs dít gaan al hoe makliker en doeltreffender word. Hulle het hul stoof in weke nog nie gebruik nie – kosaflewering is vinniger. Hulle sien hierdie aflewering as die nuwe norm. Dis 'n kortpad-lewenswyse.
Dit lyk nogal aansteeklik. 'n Ouer vriendin vertel weer hoe korslose melktert nou die "in"-ding in hul sentrum is!
Dit word 'n woepwaps-tyd, vertel die vrou oor die diens van die mees-tal Oosterse kleremakers in feitlik elke sentrum: Neem net lap en 'n ou kledingstuk as patroon en, woepwaps, kry jy 'n nuwe stuk terug.
Wil ons al woepwaps leef? Is die was, die skil en sny vir slaai nie tyd vir dink nie? Is saag en slyp in die motorhuis nie goed vir die siel nie? Is dit nie gerusstellend om soggens van jou huis af werk toe te gaan om saans na die huislikheid van jou huis terug te kan keer nie?
Dalk is die grootste terapie tog wel die uitpak, die deurkyk, die linnekas of motorhuis uitdun, die frons, kyk, huil of lag of selfs weer bloos oor ou herinneringe.